S-148/2016

Mál þetta, sem dómtekið var 18. síðasta mánaðar, var höfðað með ákæru útgefinni af lögreglustjóranum á Suðurnesjum 7. apríl síðastliðinn á hendur V-kk-þgf Þ-kk-þgf L-kk-þgf, kt. 000000-0000, Hafnarstræti 23b á Akureyri.

„I.

[...]

II.

[...]

III. [...]

Fyrir umferðarlagabrot með því að hafa föstudaginn 13. júní 2014, ekið bifreiðinni [...], eftir Reykjanesbraut við Vogaafleggjara, án þess að hafa til þess gilt ökuskírteini, á 123 kílómetra hraða að teknu tilliti til vikmarka, þar sem leyfður hámarkshraði er 90 kílómetrar á klukkustund og undir áhrifum ávana- og fíkniefna (metamfetamín í blóði mældist 20 ng/ml).

Telst þessi háttsemi ákærða varða við 2. mgr. 37. gr., 1., sbr. 2. mgr. 45. gr. a, sbr. 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

IV. [...]

Fyrir fíkniefnalagabrot, með því að hafa þriðjudaginn 3. mars 2015, haft í vörslum sínum 0,77 g af kannabisefnum, er lögregla fann í buxnavasa við öryggisleit á ákærða á heimili hans að Suðurgötu 1, Reykjanesbæ.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001.

V. [...]

Fyrir fíkniefnalagabrot, með því að hafa sunnudaginn 3. maí 2015, haft í vörslum sínum 0,57 g af amfetamíni, er lögregla fann í poka í hendi hans við öryggisleit á ákærða þar sem hann var staddur á bílastæði fyrir fram Kotárgerði 2, Akureyri.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001.

VI. [...]

Fyrir fíkniefnalagabrot, með því að hafa föstudaginn 15. maí 2015, haft í vörslum sínum 16,01 g af kannabisefnum er lögregla fann í glerkrukku í bakpoka hans við öryggisleit á ákærða þar sem hann var staddur fyrir framan flugstöðina á flugvellinum á Akureyri.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001.

VII. [...]

Fyrir brot gegn umferðarlögum, með því hafa sunnudaginn 17. maí 2015, með því að hafa ekið bifreiðinni [...], eftir Þórunnarstræti, Akureyri, án þess að hafa til þess gilt ökuskírteini og undir áhrifum áfengis og ávana- og fíkniefna (vínandamagn í blóði mældist 0,95 ‰, amfetamín í blóði mældist 35 ng/ml og Tetrahydrókannabínól í blóði mældist 0,8 ng/ml).

Telst þessi háttsemi ákærða varða við 1. mgr. 48. gr., 1., sbr. 2. mgr. 45. gr., 1., sbr. 2. mgr. 45. gr. a, sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

VIII. [...]

Fyrir fíkniefnalagabrot, með því að hafa í kjölfar afskipta lögreglu af ökumanni bifreiðarinnar [...], fimmtudaginn 4. júní 2015 sem ekið var úr Hvalfjarðargöngunum og norður Vesturlandaveg, haft í vörslum sínum til sölu og dreifingar, samtals 82,27 g af kannabisefnum er lögreglan fann í íþróttatösku í farangursrými við leit í bifreiðinni.

Telst háttsemi þessi varða við 2. gr. sbr. 5. og 6. gr. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Þess er krafist að ákærði verði dæmd[u]r til refsingar og til greiðslu alls sakarkostnaðar.

Þess er einnig krafist að ákærði, verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 18. gr. laga nr. 66/2006.

Þá er jafnframt krafist að gerð verði upptæk samkvæmt ákæruliðum nr. I., IV., V.,VI., og VIII., samtals [...], 99,05 g af kannabisefnum og 0,57 g af amfetamíni samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerð nr. 233/2001, auk meintra stera, n.t.t. 60 ml. af anabólískum sterum samkvæmt heimild í 3. mgr. 49. gr. lyfjalaga nr. 93/1994 [...].“

Við upphaf þingfestingar málsins 18. síðasta mánaðar óskaði sækjandi eftir að gera þá breytingu á ákæru málsins að ákæruliðir I og II féllu á brott og að sama skapi félli á brott upptökukrafa á [...] vegna þeirra ákæruliða.

Fyrir dómi játaði ákærði skýlaust að hafa framið þá háttsemi sem honum er gefin að sök í ákæruliðum III, IV, V, VI og VII. Hann neitaði því hins vegar að hafa haft þau fíkniefni sem frá greinir í VIII. ákærulið í vörslum sínum í sölu- og dreifingarskyni í umrætt sinn, en viðurkenndi skýlaust vörslur á efnunum. Í kjölfarið lýsti sækjandi því yfir að fallið væri frá því að þau fíkniefni sem frá greinir í VIII. tölulið ákæru hafi verið í vörslum ákærða í sölu- og dreifingarskyni. Saksóknin tæki því einungis til þess að ákærði hafi haft fíkniefnin í vörslum sínum í umrætt sinn. Að öðru leyti stæði ákæran óbreytt. Í kjölfar þessa, viðurkenndi ákærði skýlaust brot samkvæmt VIII. ákærulið eins og ákæruliðnum hafði verið breytt. Var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Um málsatvik er því skírskotað til framangreindrar ákæru, sbr. áðurgreindar breytingar við meðferð málsins.

Sannað er með framangreindri skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu, sbr. téð brottfall ákæruatriða við meðferð málsins, og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa og gerir skipaður verjandi hans kröfu um þóknun sér til handa, sem að hluta verði greidd úr ríkissjóði.

Ákærði er fæddur í [...] og hefur samkvæmt framlögðu sakavottorði í fjórgang verið gerð refsing. Þar af er þess hér getið að hann gekkst undir sektargreiðslu með sátt hjá lögreglustjóra vegna brots á lögum um ávana- og fíkniefni 2. maí 2010. Hann gekkst á ný undir sátt hjá lögreglustjóra 22. nóvember það ár, er hann samþykkti greiðslu sektar og tímabundna sviptingu ökuréttar, vegna aksturs fyrr sama ár undir áhrifum áfengis og án þess að hafa öðlast ökurétt. Síðast samþykkti hann greiðslu sektar og átján mánaða sviptingu ökuréttar með sátt hjá lögreglustjóra 19. apríl 2011, fyrir umferðarlagabrot framin að morgni föstudagsins 17. desember 2010, þar á meðal fyrir að hafa ekið sviptur ökurétti og undir áhrifum áfengis.

Í ljósi þess að ákærða hefur áður tvívegis verið gerð refsing fyrir ölvunarakstur eftir að hann varð fullra átján ára og án þess að fimm ár líði á milli, stendur dómvenja til að refsa fyrir brot hans nú gegn 45. og 45. gr. a. umferðarlaga, með óskilorðsbundinni fangelsisvist. Samkvæmt framangreindu og með hliðsjón af 77. gr. almennra hegningarlaga nr. 19/1940, þykir refsing hans hæfilega ákveðin fangelsi í 75 daga og verður hún að hluta bundin skilorði á þann veg sem í dómsorði greinir.

Þá verður ákærði samkvæmt 3. mgr., sbr. 1. mgr. 101. gr. og upphafsákvæði 1. mgr. 102. gr. umferðarlaga nr. 50/1987, sviptur ökurétti ævilangt frá birtingu dóms þessa að telja.

Ákærði hefur fyrir dómi samþykkt kröfur ákæruvaldsins um upptöku, að teknu tilliti til brottfalls hluta upptökuandlagsins við meðferð málsins fyrir dómi. Þau efni sem krafist er upptöku á hafa við rannsókn lögreglu greinst sem 99,05 g af kannabisefnum, 0,57 g af amfetamíni og sextíu millilítrar af anabólískum sterum. Á grundvelli 6. mgr. 5. gr. laga nr. 65/1974 og 3. mgr. 49. gr. lyfjalaga nr. 93/1994 skal ákærði sæta upptöku á þeim ólögmætu efnum, eins og greinir í dómsorði.

Á grundvelli 1. mgr. 218. gr. laga nr. 88/2008 og með hliðsjón af framangreindri meðferð málsins fyrir dómi, verður ákærða gert að greiða helming þóknunar skipaðs verjanda síns, S-kk-ef F-kk-ef héraðsdómslögmanns, sem í heild þykir hæfilega ákveðin 121.520 krónur að meðtöldum virðisaukaskatti. Þóknun verjandans skal að öðru leyti greidd úr ríkissjóði. Þá verður ákærða einnig gert að greiða annan sakarkostnað málsins, sem nemur samanlagt 315.733 krónum og er sá sakarkostnaður tilkominn vegna rannsóknar lögreglu á þeim brotum hans gegn 45. og 45. gr. a. umferðarlaga, sem hann er með dómi þessum sakfelldur fyrir.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, V-kk-nf Þ-kk-nf L-kk-nf, sæti fangelsi í 75 daga, en fresta skal fullnustu 30 daga refsingarinnar og falli sá hluti hennar niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá birtingu þessa dóms að telja.

Ákærði sæti upptöku 99,05 g af kannabisefnum, 0,57 g af amfetamíni og sextíu millilítrum af anabólískum sterum, sem hald var lagt á.

Ákærði greiði helming þóknunar skipaðs verjanda síns, S-kk-ef F-kk-ef héraðsdómslögmanns, sem í heild er 121.520 krónur, en þóknunin greiðist að öðru leyti úr ríkissjóði. Jafnframt greiði ákærði 315.733 krónur í annan sakarkostnað.

H-kk-nf Þ-kk-nf